ธ.กรุงเทพปลื้ม ลาวให้ไฟเขียว ทำคัสโตเดียน
ธนาคารกรุงเทพยิ้ม ลาวอนุญาตให้บริการคัสโตเดียนเป็นรายแรกในเวียงจันทน์ คิวต่อไปขยายไปเวียดนาม
20 ก.พ. 2558

ธนาคารกรุงเทพยิ้ม ลาวอนุญาตให้บริการคัสโตเดียนเป็นรายแรกในเวียงจันทน์ คิวต่อไปขยายไปเวียดนาม
นายไชยฤทธิ์ อนุชิตวรวงศ์ ผู้ช่วยผู้จัดการใหญ่ ธนาคารกรุงเทพ เปิดเผยว่า ธนาคารกรุงเทพ สาขานครหลวงเวียงจันทน์ ได้รับใบอนุญาตจากสำนักงานคณะกรรมการคุ้มครองหลักทรัพย์และตลาดหลักทรัพย์ลาว ในการทำหน้าที่เป็นผู้รับฝากทรัพย์สิน และเป็นสมาชิกเชื่อมต่อกับตลาดหลักทรัพย์ลาวในการให้บริการรับฝากทรัพย์สิน (คัสโตเดียน) เป็นธนาคารพาณิชย์สาขาต่างประเทศรายแรกและรายเดียวใน สปป.ลาว
ทั้งนี้ ช่วงแรกสาขานครหลวงเวียงจันทน์จะเปิดรับฝากหุ้นและเงินสด ก่อนขยายไปหลักทรัพย์ด้านอื่น เช่น หุ้นกู้ และยังมีบริการอื่น เช่น หุ้นกู้ บริการด้านดูแลรักษาทรัพย์สินของลูกค้า การรับและส่งมอบทรัพย์สิน แจ้งและติดตามสิทธิประโยชน์ของหลักทรัพย์ จัดทำรายงานแสดงฐานะการเงินและทรัพย์สิน บริการแนะนำด้านภาษี และบริการแลกเปลี่ยนเงินตราต่างประเทศ
“ธนาคารมีเป้าหมายจะให้บริการรับฝากทรัพย์สินในตลาดทุนเกิดใหม่ในภูมิภาค ตามการเติบโตของประชาคมเศรษฐกิจอาเซียน (เออีซี) โดยเริ่มที่ สปป.ลาว เป็นแห่งแรก หลังจากนั้นจะเปิดบริการในเวียดนาม แต่ต้องใช้เวลาเตรียมตัวอีกระยะ” นายไชยฤทธิ์ กล่าว
นอกจากนี้ ในปี 2558 ธนาคารกรุงเทพมีแผนเปิดสาขาต่างประเทศเพิ่ม 2 แห่ง โดยกลางปีนี้จะเปิดสาขาที่ 2 ในลาว ที่ปากเซ แขวงจำปาสัก จากนั้นจะเปิดสาขาที่ย่างกุ้ง ในพม่า 
นางชดาพร อุรัจฉัท ผู้จัดการสาขา ธนาคารกรุงเทพ สาขานครหลวงเวียงจันทน์ กล่าวว่า ขณะนี้มีลูกค้านักลงทุนสถาบันต่างประเทศ 3-4 ราย ติดต่อใช้บริการ คัสโตเดียนแบงก์ที่สาขานครเวียงจันทน์แล้ว สะท้อนถึงความสนใจลงทุนในตลาด หลักทรัพย์ลาวที่เป็นตลาดเกิดใหม่ มีอัตราผลตอบแทน (ยิลด์) ค่อนข้างดี เหมาะแก่การที่นักลงทุนจะมีหุ้นประเภท High Risk High Return เก็บไว้ในพอร์ต 
“ที่ผ่านมานักลงทุนในตลาดหุ้นลาวจะฝากหลักทรัพย์ไว้ที่โบรกเกอร์ในลาว ที่มีอยู่ 4 แห่ง ซึ่งไม่เป็นมาตรฐานสากล ขณะที่นักลงทุนสถาบันต่างประเทศใหญ่ๆ จะมีกฎเรื่องการฝากหลักทรัพย์ที่คัสโตเดียน เมื่อธนาคารกรุงเทพเปิดบริการ นักลงทุนกลุ่มนี้จึงสนใจ รวมถึงโบรกเกอร์ในลาวด้วย” นางชดาพร กล่าว
ปัจจุบันตลาดหลักทรัพย์ลาวมีบริษัทจดทะเบียน 4 บริษัท คือ EDL-GEN บริษัทผลิตไฟฟ้าพลังงานน้ำ BCEL สถาบันการเงินลาวที่มีรัฐบาลถือหุ้นใหญ่ LAO WORLD ธุรกิจห้างสรรพสินค้า โรงภาพยนตร์ และจัดแสดงนิทรรศการ และ PETRO TRADE ธุรกิจสถานีบริการน้ำมันของเอกชน มูลค่าการซื้อขายเฉลี่ย 1 แสนเหรียญสหรัฐ/วัน โดยปี 2558 คาดว่า จะมีบริษัทเข้าจดทะเบียนเพิ่ม 2-3 บริษัท 
ท่านนางสายสะหมอน จันทะจัก รักษาการหัวหน้าสำนักงานคณะกรรมการคุ้มครองหลักทรัพย์และตลาดหลักทรัพย์ลาว กล่าวว่า ตลาดหุ้นลาวเปิดให้บริการมา 4 ปี แต่ยังขาดสถาบันการเงินที่ให้บริการคัสโตเดียน โดยเฉพาะนักลงทุนสถาบันที่ต้องฝากทรัพย์สินผ่านคัสโตเดียนแบงก์เท่านั้น บริการของธนาคารกรุงเทพ จึงเติมเต็มให้ตลาดหุ้นลาวมีความสมบูรณ์ สามารถเป็นแหล่งระดมทุนให้ภาคเอกชนได้ และหวังให้ธนาคารกรุงเทพถ่ายทอดองค์ความรู้นการให้บริการคัสโตเดียนแบงก์แก่คนลาว เพื่อรองรับการเติบโตในการลงทุนและเศรษฐกิจลาวที่ยั่งยืน